﻿Psihanaliza – teorie şi practică psihoterapeutică Suport de curs La Tema 2 din programa analitica Irina Novac, MA, lect., asist. PULSIUNILE Definiţie Ideea de pulsiune a jucat un rol capital în conceptualizarea descoperirilor psihanalitice şi sistematizarea doctrinei. Termenul a fost introdus în traducerile franceze din Freud ca echivalent al germanului TRIEB şi pentru a evita implicaţiile termenilor folosiţi mai de mult şi non psihanalitici, ca „instinct" şi „tendinţa". Când Freud vorbeşte despre instinct, el o face în sensul unui comportament animal fixat de ereditate şi caracteristic speciei. Când vorbeşte de pulsiune, el o face în sensul unui „puseu" energetic şi motor, care face ca organismul sa se îndrepte către un scop. În psihologie şi psihanaliză pulsiunea se defineşte ca fiind tendinţa "instinctivă, parţială, element cu caracter dinamic al realităţii interioare şi care stă la originea dorinţelor umane cu caracter inconştient”(.A. Porot). Remarcăm din această definiţie a pulsiunilor următoarele aspecte: tendinţa instinctivă; caracterul dinamic; relaţia cu dorinţele; caracterul incontrolabil şi inconştient. O altă definiţie afirmă că pulsiunea este un proces dinamic constând dintr-o descărcare energetică sau o presiune, care face ca organismul să tindă către realizarea unui scop anumit. Pulsiunea îşi are sursa într-o excitaţie corporală (starea de tensiune), scopul ei fiind de a suprima starea de tensiune din sursa pulsională şi în felul acesta pulsiunea îşi poate atinge ţinta în obiect sau mulţumită acestuia. Orice pulsiune are un caracter imperativ. Din acest motiv ea se deosebeşte de instinct, care este un comportament animal ereditar, caracteristic speciei si adaptat obiectului său. După S. Freud, numim pulsiuni forţele pe care le postulăm în spatele tensiunilor generatoare de nevoi ale sinelui". Conceptul de pulsiune derivă din cel de pasiune, prin medicalizarea acestuia din urma, şi confiscarea sa din sfera moral-juridico-religioasă de către S. Freud, care îl plasează în sfera medicinii, punându-l să joace un rol esenţial în psihanaliză. Structura pulsiunii Pulsiunea este deci un concept - frontieră între biologic şi mental. Este mai puţin o realitate observabilă decât o entitate „mitică", a cărei existenţă o presupunem în spatele nevoilor organismului. Se pot distinge trei momente în derularea procesului pulsional: sursa este o stare de excitaţie în interiorul corpului; scopul este suprimarea acestei excitaţii; obiectul este instrumentul cu ajutorul căruia este obţinută satisfacţia. 1. Sursa După cum indică şi numele, sursa înseamnă originea pulsiunii (pe un plan topografic şi pe un plan cauzal). Pe plan topografic, sursa pulsiunii corespunde locului său de apariţie: unde, din care parte a corpului, din care regiune psihică izvorăşte aceasta? Organizarea libidoului infantil permite reperarea exactă a sursei pulsiunilor pregenitale. In pulsiunea orală, de pildă, sursa corespunde regiunii bucale: gura, buze, limba etc. Totuşi unele pulsiuni nu sunt perceptibile fizic şi au un caracter esenţial psihic. Pulsiunea este definită tradiţional ca având un pol organic şi un pol psihic. Sursa pulsională are, aşadar, originea, pe deoparte în corp, iar, pe de alta parte, în mental. Exemplu: Dorinţa de a merge la cinematograf care, fiind tocmai de ordinul plăcerii, este direct corelată cu o pulsiune, nu dă loc, în general, nici unei manifestări corporale. Aceasta dorinţă îşi are originea numai „în minte". Sursa este, în acest caz, intelectuală şi/sau afectivă, şi nu propriu-zis organică. Sursa nu cuprinde numai locul de naştere al pulsiunii, dar se extinde şi la cauzele sale. Punctul de vedere cauzal ia în consideraţie toţi factorii declanşatori. Astfel, sursa poate fi fizică sau psihică sau de ambele tipuri fuzionate, interioară sau exterioară sau de ambele tipuri fuzionate. Sursa se regăseşte în: 1. manifestările fizice: o percepţie organică (foamea, setea, excitarea unei zone erogene etc.); 2. factorii declanşatori: stimuli endogeni sau exogeni (o reclamă poate stârni dorinţa de a consuma un anumit produs). Exemple: a. „Mi-e foame, n-am mai mâncat de mai multe ore.” Sursa pulsiunii de foame este organică, interioară. b. „Mă plimb prin oraş după o masă copioasă. Brusc, simt mirosul îmbietor de produse de patiserie care îmi provoacă dorinţa de a mânca o plăcintă.” Sursa pulsiunii este, la început, exterioară şi devine interioară sub influenţa stimulului reprezentat de mirosul îmbietor (corelată cu o reprezentare psihică legată de amintiri). 2. Scopul Scopul pulsiunii corespunde satisfacerii nevoii sau a dorinţei, adică dispariţiei tensiunii. La modul absolut, scopul pulsional, dincolo de căutarea realizării unei trebuinţe sau dincolo de plăcere, este de a se întoarce la starea anterioară şi de a readuce energia la un nivel stabil (principiul constanţei). Pulsiunea provoacă o creştere a energiei; scopul său este, implicit, o diminuare a energiei. Se poate considera, aşadar, că scopul pulsiunii este „moartea”, dispariţia pulsiunii însăşi. Dacă scopul pulsional este împlinirea nevoilor şi dorinţelor, pe plan practic există diferite expresii ale scopului. Exemplu: Când studiez, scopul este de a-mi satisface o pulsiune intelectuală, dar ceea ce este efectiv căutat poate varia de la un individ la altul. Scopul urmărit poate fi de lărgire a cunoştinţelor (scop intelectual), de a fi mai bine pregătit şi, deci mai competent (scop profesional), de a avea mai multă putere (scop social), de a spori veniturile (scop material), de a împărtăşi cunoştinţele cu altcineva (scop afectiv). Pentru o aceeaşi pulsiune, pot fi vizate mai multe scopuri, dar primordială rămâne, în toate cazurile, realizarea dorinţelor, proiectelor sau motivaţiilor (în teoria psihanalitică se vorbeşte despre defulare). 3. Obiectul Acesta este elementul component cel mai suplu, cel mai variabil şi cel mai schimbător al pulsiunii. Sursa şi scopul pot fi considerate fixe, chiar dacă expresiile lor îmbracă forme multiple. Sursa rămâne totuşi, în toate cazurile, originea pulsiunii, iar scopul, finalitatea sa. Obiectul corespunde mijlocului prin care pulsiunea caută să-şi atingă scopul, este elementul în care pulsiunea se va investi pentru a-şi atinge ţinta. Obiectul poate fi o persoană, un element exterior şi/sau interior, concret şi/sau abstract (de exemplu, corpul propriu în cazul unei pulsiuni sexuale). Prin urmare, este important să se ţină cont de relativitatea obiectului care serveşte pulsiunii. Freud subliniază variabilitatea obiectului, insistând asupra faptului ca pulsiunea „nu este în mod originar legată de el". Dacă se ia în consideraţie o pulsiune de conservare, ţinând cont de caracterul ei primitiv si instinctiv, observăm că: 1. Sursa este organică (foamea, setea, instinctul de reproducere). 2. Scopul este defularea, adică satisfacerea nevoii vitale. 3. Obiectul este instrumentul, mijlocul prin care nevoia se satisface. In cadrul instinctului (al unei pulsiuni de conservare), el este indiferent. Nu contează ce mâncăm ca să ne satisfacem foamea. In schimb, pentru pulsiunile şi, ca urmare, pentru dorinţele mai complexe, obiectul devine, dimpotrivă, mai important. Din aceasta pricină, o oarecare confuzie poate apărea între scop şi obiect. Subiectul se ataşează de obiectul în care a investit pentru a-şi atinge un scop determinat, până când îl consideră ca un scop în sine. Exemplu: Setea (într-o perspectivă legată de obiectul pulsiunii). 1. Setea, fiind o nevoie vitală, mă va impinge să beau indiferent ce lichid = singurul lucru care contează este satisfacerea nevoii (adică scopul) şi nu obiectul. 2. Setea sau senzaţia de sete de ordinul dorinţei mă va face să operez o selecţie asupra băuturii (obiectul) pentru a-mi satisface dorinţa (scopul). Aş putea, de exemplu, să nu vreau să beau apă ci să-mi doresc să beau fanta În al doilea caz nu mai este vorba doar despre a potoli setea (nevoie organică), ci de a găsi o plăcere legând-o de un anumit obiect (legătură operată între scop şi obiect). În cadrul dorinţelor este dificil să disociezi scopul de obiect deşi scopul primează. Pulsiunea renunţă mai uşor la obiectul decât la scopul său. Pentru pulsiune, toate mijloacele (obiectele) sunt bune pentru a-şi atinge ţinta (scopul). Totuşi, cu cât pulsiunea este mai complexă şi mai organizată, cu atât mai mult îşi va selecţiona obiectele în care investeşte. Reprezentarea şi afectul Teoria pulsiunilor face referinţă şi la noţiunile de reprezentare si de afect. Prin aceşti termeni, se urmăreşte să se facă distincţia între încărcătura emoţională legată de o dorinţă, afect şi învelişul său, forma sau manifestarea sa (reprezentarea). Aceste două noţiuni ne permit să înţelegem mai bine substituţia posibilă sau interschimbabilitatea obiectelor. Pulsiunea poate să se dedubleze, să se scindeze în două, separând încărcătura afectivă de reprezentarea pulsională. Astfel, obiectul pulsional se poate disocia de scop, după ce au fost legate. Pulsiunea îşi schimbă obiectul (sau reprezentarea) pentru a-şi putea atinge scopul iar încărcătura afectivă (afectul) rămâne identică. Particularităţile obiectului se pot rezuma astfel: * Este vorba despre un mijloc. * Obiectul este investit de către pulsiune. * Pentru o pulsiune primitivă (un instinct), obiectul este mai puţin important, chiar indiferent. * Pentru o pulsiune mai bine construita si mai organizata (o dorinţa), se produce o alegere a obiectului (de unde importanta acordată obiectului si posibila confuzie dintre obiect si scop). * Totuşi, scopul continuă să primeze, şi dacă obiectul investit este interzis sau nu permite realizarea scopului, pulsiunea va renunţa mai uşor la acesta din urma (obiect) decât la scop (defulare). * In acest caz, pulsiunea poate să se investească într-un nou obiect, mai conform cu realitatea sau cu exigentele morale (formaţie substitutivă, satisfacere compensatorie). Exemplu: (care pune în evidenţă funcţionarea tuturor constituentelor pulsiunii (sursă scop, obiect)): A. nu suporta să trăiască singură. G. tocmai a părăsit-o şi ea suferă cumplit de pe urma proaspătului sau celibat. Î1 întâlneşte pe S.. Se instalează foarte repede într-o viaţa de cuplu. J. o iubeşte pe M. încă din copilărie. Nu are decât o singura dorinţă: s-o ia de nevastă. Numai ca M. se căsătoreşte cu altcineva. Zece ani mai târziu, ea divorţează şi J., mereu la fel de îndrăgostit, îşi încearcă din nou şansele pe lângă ea. Aceste doua situaţii vorbesc despre iubire, în orice caz, despre o relaţie afectivă. Cu toate acestea, primul scenariu arată limpede că scopul A. este de a nu rămâne singură. S., prin oportunitatea pe care i-o oferă de a pune capăt singurătăţii, îi permite să-şi realizeze dorinţa. El nu este, aşadar, decât un mijloc. Scopul pulsional fiind de a trăi în doi, pentru a nu mai fi singură. In schimb, pentru J., M. nu este un obiect, ci un scop. Daca J. ar fi avut acelaşi scop ca si A.(să nu rămână singur), el ar fi luat nu contează ce obiect pentru a şi-l satisface. Cu alte cuvinte, ar fi renunţat la M. şi i-ar fi substituit o altă femeie, atingându-şi, astfel, rapid scopul. Or, pentru J., scopul nu este de a pune capăt singurătăţii, ci de a putea s-o iubească pe M.. M. este în acest caz, simultan, obiect si scop. Proprietatea caracteristică a pulsiunii este că poseda un pol somatic şi un pol psihic. De exemplu, când se manifestă o dorinţă de hrana, exista o senzaţie reală, adică fizică sau organică, de foame (ţi se strânge stomacul, salivezi, eşti slăbit), dar şi o excitaţie psihică (reprezentări ale dorinţei, poftă selectivă pentru un anumit aliment, gânduri obsesive). Pulsiunea este în mod natural activă şi nu statică. Ea se modulează, se schimbă, creşte sau scade. In aceeaşi manieră, ea participă la investiţii, dezinvestiţii si contrainvesţii. Menirea pulsiunii este de a se investi într-o reprezentare sau într-un obiect specific. Nu se poate concepe pulsiunea fără a ţine cont de funcţionarea sau menirea sa. Tipuri de pulsiuni Chiar în cazul în care calitatea pulsiunii este întotdeauna aceeaşi (un puseu copleşitor), ea poate apărea sub diverse aspecte, traducând motivaţii distincte. Forma de pulsiune rămâne sensibil aceeaşi, mai curând fondul şi destinaţia sa variază. Astfel, Freud operează trei distincţii majore: pulsiunile Eului sau pulsiunile de conservare; pulsiunile sexuale sau libidoul; pulsiunile morţii. 1. Pulsiunile de conservare sau pulsiunile Eului Acestea corespund instinctelor. Ele îl determină pe individ să-şi satisfacă nevoile vitale (să se hrănească, să caute căldură, să bea, să-şi protejeze teritoriul, să se reproducă). Constituie un potenţial energetic care asigură supravieţuirea omului. Ele încarnează o dimensiune foarte primară şi arhaică, detaşată de noţiunile de dorinţă sau plăcere şi anume necesităţile vitale. Această natură animalică şi ereditară a instinctului reprezintă tot ce există mai primitiv în om. Absolutizând, se poate considera că noi avem, cu toţii, aceleaşi pulsiuni de conservare. Acestea sunt colective si comune tuturor fiinţelor vii. Dar ele se exercită cu mai mare sau mai mică acuitate, după cum nevoile vitale sunt satisfăcute sau nu. Exemplu: Un locuitor dintr-o ţară foarte săracă suferă din pricina nonsatisfacerii nevoilor sale vitale. Cerinţele de baza nu sunt acoperite. Lui îi este în mod real foame. Invers, un occidental, evoluând într-un mediu economic sănătos, simte în mod egal o insatisfacţie, dar care, după toate aparenţele, nu are legătură cu nevoile vitale. 2. Pulsiuni sexuale Acestea corespund dorinţelor şi urmăririi plăcerii. Nu mai vizează realizarea nevoilor vitale şi naturale, ci au legătură cu noţiunile de stare de bine, de fericire, de mulţumire. Mai sunt numite şi libido. Ele traduc o „evoluţie" a energiei psihice, deoarece nu mai este vorba numai de a trăi sau a supravieţui, ci de a-şi îmbunătăţi (şi, proporţional, de a face mai complexa) propria existenţă. Din acest punct de vedere, se pot considera ca fiind proprii fiinţei umane, animalul împărtăşind cu noi numai pulsiunile de conservare (sau instinctele). Putem totuşi presupune că domesticirea naşte la animale dorinţe diferite de nevoile vitale şi, prin urmare, care ţin de libido (caută mângâierea, prinde gust pentru dulciuri etc.) Într-o oarecare măsura, el se, „umanizează" si dezvoltă, prin această relaţie „contra naturii", o complexitate de dorinţe şi de trebuinţe noi, fără legătură directă cu noţiunile de supravieţuire sau de apărare. În mod obişnuit, pulsiunile sexuale sunt, aşadar, înţelese ca suma dorinţelor umane având ca scop căutarea plăcerii. Deosebirea dintre pulsiunile de conservare si pulsiunile sexuale nu este întotdeauna uşor de făcut. Noţiunea de eşafodaj explică aceasta dificultate, datorată întrepătrunderii iniţiale dintre nevoile vitale şi dorinţe. Exemplul originar este dat de către sugar şi pulsiunea orală. La început, nou-născutul suge pentru a se hrăni şi, ca atare, pentru a-şi satisface o nevoie vitală şi organică. Pe baza acestei pulsiuni de conservare (foamea) se grefează o pulsiune sexuala (plăcerea de a suge). Istoria arată că pulsiunile din cea de-a doua categorie dau, în parte, naştere celor dintâi. In psihanaliză se vorbeşte de eşafodaj pentru a descrie acest fenomen. Eşafodajul (etimologic: a se sprijini pe) pulsiunilor sexuale pornind de la instincte dovedeşte frecventa lor întrepătrundere. Adesea este dificil de a le disocia. Exemplu: O senzaţie de sete. Întrebările care se formulează sunt: este vorba despre o nevoie vitală; de o nevoie organică? Sau este vorba despre o dorinţă, fără necesitate organică veritabilă? După modul în care se resimte, este greu de decis. Maniera de a satisface aceasta pulsiune poate, în schimb, să fie revelatoare pentru propria sa natură. Setea legată de nevoia vitală (pulsiune de conservare) s-ar satisface cu nu contează ce lichid. Cât despre setea legată de o dorinţă (şi, ca atare, de o pulsiune sexuala), aceasta se va satisface într-un mod bine determinat, prin absorbţia unei băuturi speciale. În mod frecvent, cele doua pulsiuni sunt împletite într-atât încât nu se mai poate face diferenţa la fel de net. Legate de noţiunile de dorinţă şi de plăcere, pulsiunile sunt desemnate ca sexuale, simbolizând prin aceasta destinaţia lor iniţială. Totuşi, se cuvine să nu considerăm lucrurile din punctul de vedere al realităţii. Aceasta ne-ar conduce la afirmaţia că toate dorinţele sunt sexuale. Conform acestei logici, totalitatea energiei pulsionale libidinale (sau libido) ar fi direcţionată către căutarea satisfacerii sexuale. Freud părea să fie convins de acest lucru, ca şi majoritatea discipolilor săi. In schimb mulţi alţii (Jung, Adler, Fromm) s-au opus acestei definiţii unilaterale a libidoului. Pulsiunile nonvitale ar tinde, de fapt, şi către acte nonsexuale, de o alta natură şi orientate către o alta destinaţie. Ar exista, aşadar, un libido nonsexualizat, presupunere mult mai concordantă cu realitatea. Expresia de „pulsiune sexuală" este utilizată în sens simbolic fiind reprezentativă pentru dorinţele umane, inclusiv pentru cele care n-au nici o legătură cu sexualitatea. Pulsiunile sexuale încarnează, aşadar, dorinţele, poftele, aspiraţiile, care nu sunt necesitaţi vitale în sine. 3. Pulsiunile morţii Invocarea pulsiunilor morţii este destul de tardivă în teorie. Deşi Freud a subînţeles mai dinainte existenţa pulsiunilor morţii invocarea lor în teoriile sale apare abia în 1920, în Dincolo de principiul plăcerii, unde defineşte clar existenţa unei pulsiuni a morţii. Nu totul în fiinţa umană este orientat către viaţă, către dezvoltare, către avânt sau către progres. Unele forţe, dimpotrivă, par să participe la un destin invers. Ele sunt în serviciul distrugerii, nimicirii, suferinţei, morţii. Mereu fidel referinţelor la mitologie, Freud va boteza pulsiunea morţii cu numele de Thanatos. Războiul, de asemenea, stă la originea teoriei pulsiunilor morţii. Opera teoretică (între 1910 si 1920) este contemporană cu Primul Război Mondial. Freud, în acel moment, s-a preocupat îndelung de violenţa umană şi de tendinţele criminale sau suicidare. Din punct de vedere filosofic, Freud merge chiar foarte departe, întrucât ajunge să considere că moartea este scopul întregii existenţe (în sens simbolic) şi că progresul, dezvoltarea, creaţia nu sunt decât un „accident", o compensaţie sau o iluzie (asemănare evidentă cu filosofia budistă). În opinia sa, ar exista o pulsiune (tocmai pulsiunea morţii) care l-ar îndemna pe om să regăsească o stare primordială, să se întoarcă, într-o oarecare măsura, de unde a venit. Universul intrauterin ar reprezenta această unitate originară. Într-o manieră mai simplă şi mai realistă, pulsiunea morţii şi-ar avea originile în violenţa inerentă fiinţelor umane. Pulsiunea morţii este, în realitate, uşor reperabilă în violenţă, agresivitate, morbiditate şi, evident, în pietrele edificiului acesteia: sadismul şi masochismul. Această voinţă mai mult sau mai puţin vizibilă de a distrugere (sadism) sau de a fi distrus (masochism) dezvăluie pe de o parte plăcerea dar şi legătura cu moartea. Dacă reluăm ideea că scopul pulsiunii este plăcerea, adică uşurarea tensiunii şi evitarea neplăcerii sau a suferinţei, comportamentele agresive, violente, morbide, direcţionate contra subiectului însuşi (tendinţa masochistă) sau contra unui alt subiect (tendinţa sadică) conţin în sine „un oarecare gust pentru moarte". Aceste pulsiuni se opun vieţii (pulsiunile de conservare (sau pulsiunile Eului) si pulsiunile sexuale (sau libido)) Complexitatea umană presupune întrepătrunderea pulsiunilor vieţii cu cele ale morţii. Ele sunt, în fapt, frecvent legate între ele, fuzionate, ceea ce face ca în activitatea proprie unui individ să participe adeseori ambele componente: Eros (libido) si Thanatos (moartea). Exemplu: Fumatul reprezintă sugestiv fuziunea dintre libido si pulsiunea morţii. Este vorba despre o plăcere pentru fumător, dar care se construieşte pe o componentă „masochistă" (atentat la sănătate, nocivitate pentru organism, fără a mai pune la socoteală relaţia alienantă instaurată). Se regăseşte aceeaşi schemă în alcoolism, sporturile extreme, relaţiile sexuale sado-masochiste etc. Dar şi multe alte fenomene conţin o imixtiune a pulsiunilor vieţii cu pulsiunile morţii într-un mod mai subtil sau, în orice caz, mai puţin evident. Educaţia pulsiunilor Ideea de pulsiuni dezvoltându-se de o maniera pur internă, nu corespunde nici unei realităţi umane. Prin imaturitatea sa biologică, copilul depinde de anturajul său, a cărui acţiune tinde să modeleze dezvoltarea pulsională conform propriilor exigenţe. Această acţiune are ca şi condiţie plasticitatea obiectelor şi a scopurilor pulsiunilor, a căror singură sursă este un invariant biologic. Se pot da numeroase exemple ale acestor transformări ale pulsiunilor. Sevrajul substituie progresiv sânului biberonul şi alimentele solide (deplasare). Învăţarea curăţeniei presupune o inversare a atitudinii în raport cu funcţia excremenţială (formarea reacţională) şi o adeziune la preferinţele mamei (identificare). Pedepsirea unui act agresiv printr-o corecţie fizică poate substitui masochismul cu sadismul (inversarea unui instinct cu contrariul său). Un mecanism deseori invocat este sublimarea; ea schimbă în acelaşi timp obiectul şi scopul pulsiunii, în aşa fel încât pulsiunea găseşte satisfacţie într-un obiect-scop care nu este sexual, dar care are o valoare socială sau morală mai înaltă. Pulsiunile nu au deci în conduita umană rolul adaptativ pe care îl au la multe animale. Orientarea lor este străină de realitate. Învăţarea şi socializarea fiinţei umane sunt necesare şi transmit Eului funcţiile de conservare a organismului şi de adaptare la realitate. 